32002R1999
L 308/11
JURNALUL OFÍCIAL AL UNIUNII EUROPENE
REGULAMENTUL (CE) NR. 1999/2002 AL COMISIEI
din 8 noiembrie 2002
de stabilire a normelor de aplicare a Regulamentului (CE) nr. 2019/93 al Consiliului privind regimul de ajutoare specifice acordate insulelor mici din Marea Egee cu privire la plantațiile viticole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2019/93 al Consiliului din 19 iunie 1993 privind măsurile specifice referitoare la unele produse agricole în favoarea insulelor mici din Marea Egee (1), modificat ultima dată de Regulamentul (CE) nr. 442/2002 (2), în special articolul 9,
întrucât:
(1)
Articolul 9 din Regulamentul (CEE) nr. 2019/93 prevede un ajutor forfetar pe hectar pentru continuarea cultivării viței de vie pentru producerea de vinuri de calitate produse în regiuni determinate în zone de producție tradiționale din insulele mici din Marea Egee.
(2)
Pentru a primi ajutorul forfetar pe hectar, partea interesată (un grup sau o organizație de producători de vin) trebuie mai întâi să prezinte o măsură de îmbunătățire a vinului, în baza unui program aprobat de autoritățile competente.
(3)
Articolul 1 alineatul 8 din Regulamentul (CE) nr. 2019/93 elimină ajutorul pentru învechirea vinurilor licoroase de calitate, deoarece a fost considerat inadecvat pentru situația din insulele din Marea Egee, din cauza perioadei scurte de păstrare.
(4)
Ar trebui stabilite normele metodologice de administrare a acestui program și de monitorizare a condițiilor, adoptate de Consiliu.
(5)
Pentru a se evita orice ambiguitate juridică, Regulamentul (CEE) nr. 3112/93 (3) ar trebui abrogat.
(6)
Măsurile prevăzute în prezentul regulament sunt conforme cu avizul Comitetului de gestiune pentru vin,
ADOPTĂ PREZENTUL REGULAMENT:
Articolul 1
Prezentul regulament stabilește normele metodologice de aplicare a articolului 9 din Regulamentul (CEE) nr. 2019/93, modificat de Regulamentul (CE) nr. 442/2002.
Articolul 2
(1) Ajutorul forfetar pe hectar pentru continuarea cultivării viței de vie pentru producerea de vinuri de calitate produse în regiuni determinate prevăzut în articolul 9 din Regulamentul (CE) nr. 2019/93 se acordă la cererea grupurilor sau organizațiilor producătorilor de vin pentru zonele plantate cu soiuri de viță de vie corespunzătoare pentru producerea de vinuri de calitate produse în regiuni determinate.
(2) Organizațiile producătorilor sunt cele prevăzute în articolul 39 din Regulamentul (CE) nr. 1493/1999. Autoritățile elene stabilesc criteriile pe care trebuie să le îndeplinească grupurile de producători pentru a a putea beneficia de ajutorul în cauză și le notifică Comisiei.
Articolul 3
(1) Cererile de ajutor pe hectar se depun de către părțile interesate la autoritățile elene competente în perioada fixată de acestea, cel târziu până la 1 mai al fiecărui an, pentru anul viticol următor. Totuși, pentru anul viticol 2002/03, cererile se depun până la 31 decembrie 2002 cel târziu.
(2) Cererea de ajutor trebuie să includă următoarele:
(a)
adresa grupului sau a organizației de producători;
(b)
suprafața cultivată pentru producerea vinurilor de calitate produse în regiuni determinate, în hectare și ari, împreună cu referința cadastrală sau o indicație recunoscută ca echivalent de agenția responsabilă cu verificarea suprafețelor;
(c)
soiurile de struguri utilizate;
(d)
o estimare a recoltei potențiale.
Articolul 4
După verificarea faptului că grupul sau organizația producătorilor de vin a aplicat măsura de îmbunătățire a vinului în conformitate cu programul aprobat, autoritatea elenă competentă plătește ajutorul înainte de 1 aprilie a campaniei vitivinicole pentru care este acordat.
Articolul 5
Autoritatea elenă competentă notifică Comisiei până la 30 aprilie zonele pentru care au fost înaintate cererile de ajutor și pentru care ajutorul a fost efectiv plătit.
Articolul 6
(1) Autoritatea elenă competentă ia toate măsurile necesare pentru a asigura conformitatea cu condițiile la care este supusă acordarea ajutorului prevăzut în prezentul regulament.
(2) Cererile de ajutor sunt controlate într-un mod care să asigure verificarea efectivă a conformității cu condițiile impuse. În funcție de tipul de măsură de sprijin, autoritatea elenă competentă definește metodele și mijloacele de desfășurare a controlului, precum și beneficiarii de verificat. În toate cazurile corespunzătoare, autoritatea elenă competentă utilizează registrul plantațiilor viticole și sistemul integrat de administrare și control instituit de Regulamentul (CEE) nr. 3508/92.
(3) Controalele includ controale administrative și controale la fața locului.
(4) Controalele administrative trebuie să fie exhaustive și să includă verificări încrucișate, dacă este cazul, cu datele din sistemul integrat de administrare și control pentru a împiedica plăți multiple de ajutor nejustificat.
(5) În baza unei analize a riscurilor, autoritățile naționale desfășoară controale aleatoare la fața locului asupra unui număr de cereri de ajutor reprezentând cel puțin 5 % din suprafețele asistate.
(6) Autoritatea elenă competentă stabilește sistemul de sancțiuni aplicabile în cazul încălcării obligațiilor asumate și dispozițiile aplicabile și ia toate măsurile necesare pentru a pune în aplicare sistemul. Sancțiunile trebuie să fie efective, proporționale și să aibă un efect de descurajare.
(7) Se aplică articolul 8 din Regulamentul (CE) nr. 1258/1999 (4) al Consiliului privind finanțarea politicii agricole comune.
Articolul 7
Regulamentul (CEE) nr. 3112/93 se abrogă.
Articolul 8
Prezentul regulament intră în vigoare în ziua următoare publicării sale în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 noiembrie 2002.